钦定古今图书集成/明伦汇编/氏族典/第408卷 > 许申
## 钦定古今图书集成/明伦汇编/氏族典/第408卷 > 许申

按《万姓统谱》：“申字维之，潮州人。咸平中，陈尧佐通判
潮州，申以布衣见，与语，奇之，及观所为文，益加器重。
祥符初，举贤良，天子东封，献赋颂者数百人，召试三
人，申在列，学士院第其文，擢申第一，授将仕郎、秘书
省校书郎，盖特恩也。出知相州邺县，迁知韶州，更吉、
建二州，历广西提点刑狱，改江西、湖南转运使，终刑”
部郎中。尝因灾异言事，极诋时弊，凛然有直臣风。申
为人姿字轩特，识见通敏，读书一经目，终身不忘。为
文渊洽温润，切劘端正，根于所养云。申之子因，仕至
太子中舍。孙三人：闻诲，卫尉寺丞；闻义，国子监博士；
闻一，登皇祐进士，曾孙玨，娶太宗曾孙女德安县主，
授左班殿直，并登元丰进士。五世孙居仁、居安，同登
元符进士。玨子仲礼，仕至武节郎。八世孙骞，登绍熙
进士，骞弟宣，亦登进士。自申而下，仕总文武四十有
一人焉。